Am Abig isch de Scrooge uf e Heiwäg. Won er d Türe uufmache will, gseht er churz s Gsicht vo sym verstorbene Fründ Marley ufem Türechlopfer, will s aber nid glaube und gaht eifach so is Huus ine. Det schynt alls normal, bis im de Geist vom Marley erschynt. De Geist het e Chetti mit Sache us em Gschäftsläbe aa, under anderem Gäldkassettene und Portemonnaie. De Geist vom Marley erchlärt, er heig sich im Lauf vo sym Läbe die Chetti sälber gschmiedet. D Chetti sig s Symbol für syni früenerigi Gier nach Gäld. Der Geist seid, de Scrooge hebi au e sone Chetti. Beidi Chettene sigid vor sibe Jahr glych lang gsi, doch jetzt sig em Scrooge syni Chetti es paarmal lenger gworde. Der Geist verlaht de ufgwüehlti Scrooge mit em Hiwys, dass ne no drü Geister bsuecht würdid, um ne z rette. De Scrooge gaht drufabe go schlafe.